钦定古今图书集成/明伦汇编/官常典/第777卷 > 王琨
## 钦定古今图书集成/明伦汇编/官常典/第777卷 > 王琨

按《南齐书》本传：“琨，琅邪临沂人也。祖荟，晋卫将军。父
怿，不慧，侍婢生琨，名为昆仑。怿后娶南阳乐元女，无
子，改琨名，立以为嗣。琨少谨笃，为从伯司徒谧所爱。
宋永初中，武帝以其娶桓修女，除郎中、驸马都尉，奉
朝请。元嘉初，从兄侍中华有权宠，以门户衰弱，待琨
如亲，数相称荐，为尚书仪曹郎、州治中，累至左军谘”
议，领录事。出为宣城太守、司徒从事中郎，义兴太守，
历任皆廉约。还为北中郎长史、黄门郎，宁朔将军、东
阳太守。孝建初，迁廷尉卿、竟陵王骠骑长史，加临淮
太守，转吏部郎。吏曹选局贵要，多所属请。琨自公卿
下至士大夫，例为用。两门生江夏王义恭尝属琨，用
二人，后复遣属，琨答不许。出为持节、都督广交二州
军事、建威将军、平越将军、平越中郎、广州刺史。南土
沃实，在任者常致巨富，世云广州刺史但经城门一
过，便得三千万也。琨无所取纳，表献禄俸之半。州镇
旧有鼓吹，又启输还。及罢任，孝武知其清，问还资多
少。琨曰：“臣买宅百三十万，馀物称之。”帝悦其对。为廷
尉，加给事中，转宁朔将军长史、历阳内史。上以琨忠
实，徙为宠子新安王东中郎长史，加辅国将军，迁右
卫将军、度支尚书。出为永嘉王左军、始安王征卤二
府长史，加辅国将军、广陵太守，皆孝武诸子。泰始元
年，迁度支尚书，寻加光禄大夫。初，从兄华孙长袭华
爵为新建侯，嗜酒多愆失。琨上表曰：“臣门侄不休，从
孙长是故左卫将军。嗣息少资常猥，犹冀晚进，顷更
昏酣，业身无检，故卫将军华忠肃奉国，善及世祀，而
长负舋承封，将倾基绪。嗣小息佟闲立保退，不乖素
风，如蒙拯立，则存亡荷荣，私禄更构。”出为冠军将军、
吴郡太守，迁中领军。坐在郡用朝舍钱三十六万营
饷二宫诸王，及作绛袄奉献军用，乃左迁光禄大夫，
寻加太常及金紫，加散骑常侍。廷尉虞和议社稷合
为一神，琨案旧纠駮，时和深被亲宠，朝廷多琨强正。
明帝临崩，出为督会稽东阳新安临海永嘉五郡军
事、左军将军、会稽太守，常侍如故。坐误竟囚，降号冠
军。元徽中迁金紫光禄，引训太仆，常侍如故。本州中
正，加特进。顺帝即位，进右光禄大夫，常侍馀如故。顺
帝逊位，琨陪位及辞庙，皆流涕。太祖即位，领武陵王
师，加侍中，给亲信二十人。时王俭为宰相，属琨用东
海郡迎吏。琨谓信人曰：“语郎，三台五省，皆是郎用入
外方小郡，当乞寒贱，省官何容复夺之。”遂不过其事。
琨性既古慎，而俭啬过甚，家人杂事，皆手自操执。公
事朝会，必夙夜早起，简阅衣裳，料数冠帻，如此数四，
世以此笑之。寻解王师。建元四年，太祖崩，琨闻国讳，
牛不在宅，去台数里，遂步行入宫。朝士皆谓琨曰：“故
宜待车，有损国望。”琨曰：“今日奔赴皆应尔。”遂得病卒。
赠左光禄大夫，馀如故，年八十四。